ET Euroopa Liidu Teataja C 255/59

Euroopa majandus- ja sotsiaalkomitee arvamus teemal “Ettepanek: Euroopa Parlamendi ja nõukogu direktiiv, millega muudetakse direktiivi 95/2/EÜ toiduainetes kasutatavate lisaainete (välja arvatud värv- ja magusainete) kohta ning direktiivi 94/35/EÜ toiduainetes kasutatavate magusainete kohta”

KOM(2004) 650 (lõplik) — 2004/0237 COD

(2005/C 255/11)

16. novembril 2004 otsustas nõukogu, vastavalt Euroopa Ühenduse asutamislepingu artiklile 95, konsulteerida Euroopa majandus- ja sotsiaalkomiteega järgmises küsimuses: “Ettepanek: Euroopa Parlamendi ja nõukogu direktiiv, millega muudetakse direktiivi 95/2/EÜ toiduainetes kasutatavate lisaainete (välja arvatud värv- ja magusainete) kohta ning direktiivi 94/35/EÜ toiduainetes kasutatavate magusainete kohta”.

Kõnealuses valdkonnas Euroopa majandus- ja sotsiaalkomitee töö ettevalmistamise eest vastutav põllumajanduse, maaelu arengu ja keskkonna sektsioon võttis oma arvamuse vastu 17. märtsil 2005. Raportöör oli pr Ann Davison.

Euroopa majandus- ja sotsiaalkomitee võttis 416. täiskogu istungil 6.–7. aprillil 2005 (6. aprilli istungil) vastu järgmise arvamuse 136 poolt- ja 2 vastuhäälega, erapooletuid oli 7.

1. Taust

1.1 Käesolev muudatus on kümne aasta jooksul kuues muudatus lisaainete kohta (välja arvatud värv- ja magusained) ning kolmas magusainete kohta.

1.2 Direktiivi 95/2/EÜ muudatused, mis käsitlesid lubatud ainete loetelude koostamise põhimõtteid, puudutavad lisaaineid, mis ei ole värv- ja magusained. Seega on tähelepanu all peamiselt emulgaatorid, stabilisaatorid ja säilitusained.

1.3 Muudatustes võetakse tagasi, vähendatakse, hinnatakse ümber, reguleeritakse, laiendatakse, selgitatakse ning nimetatakse ümber teatud lisaaineid kõnealustes asjaomastes kategooriates. Muudatuses võetakse arvesse toidu teaduskomitee ning Euroopa Toiduohutusameti (EFSA) arvamusi uute lisaainete ettepanekute ning teatud lisaainete kasutuse laiendamise kohta. Muudatustes tutvustatakse ka ühtlustatud kontrolle toiduainete säilitamiseks vajalike lisaainete ning lõhna- ja maitseainete kasutamise üle. (Praegu kehtivad liikmesriikides erinevad seadused.)

1.4 Uued sätted tagavad lisaainete lubamise ainult juhul, kui on hinnatud ohutust ja kasutamine on tehnoloogiliselt õigustatud ning tarvitamisel pole tuvastatud probleeme.

2. Üldised märkused

2.1 Komitee tegi ettepaneku Euroopa Toiduohutusameti (EFSA) loomiseks ja on rahul, et selle tulemusena on lahutatud riski hindamine ja riski juhtimine, samuti et EFSA näib arvestavat iga uue toote vajalikkust. Komitee loodab, et liikmesriigid rakendavad piisavalt vahendeid EFSA uue lähenemisviisi jõustamiseks. Euroopa majandus- ja sotsiaalkomitee tervitab õigusaktide ajakohastamist ning esitab teatud üksikasjalikud märkused.

3. Erimärkused

Selguse huvides võiks komisjon käesolevas dokumendis nimetatud lisaainetele lisada ka siltidele märgitud E-numbrid.

3.1 Naatriumiühendid

Järgnevalt käsitletakse mitmeid naatriumiühendeid. Euroopa majandus- ja sotsiaalkomitee on mures, et tarbijad ei saa märgistuse põhjal aru, et tegemist on soolaga ning ei saa seetõttu lähtuda soola maksimaalseks päevaseks koguseks soovitatud 6 grammist ega järgida nõuannet vähendada soola tarbimist.

3.2 Nitritid ja nitraadid

Komisjon soovib vastatavalt Euroopa Toiduohutusameti soovitusele alandada lubatud taset nii palju kui võimalik, tegemata järeleandmisi toiduainete ohutuse osas. Nitritid ja nitraadid on kasulikud säilitusained, kuid nende liigse tarbimisega kaasneb teatav oht. Komisjon soovitab nitritite ja nitraatide maksimaalse sisalduse kehtestamist. Tarbijate ohutuse huvides sooviks komitee, et kõnealune piir oleks nii madal kui võimalik, ning selle saavutamiseks võiks vajadusel rakendada erinevatele toodetele erinevaid sisalduse piire.

3.3 Võõrutustoit ja toidulisandid ning meditsiiniliseks eriotstarbeks mõeldud toidud

Euroopa majandus- ja sotsiaalkomitee toetab komisjoni ettepanekut sõnastuse muutmiseks, asendades termini “võõrutustoit” kõikides õigusaktides sõnastusega “töödeldud teraviljatooted ja imikutoit” ja muutes selgemaks sõnastust toidulisandite ja meditsiiniliseks eriotstarbeks mõeldud toitude osas.

3.4 p-hüdroksübensoaadid

3.4.1 p-hüdroksübensoaadid kuulusid ülevaatamisele ning Euroopa Toiduohutusamet kehtestas metüül- ja etüül-p-hüdroksübensoehappe estrite ja nende naatriumsoolade aktsepteeritavaks päevaseks doosiks kokku 0–10 mg/kg kehamassi kohta (1). Rühmast on soovitatav siiski välja jätta propüülparabeen, mis avaldas mõju noorte rottide suguhormoonidele ja -organitele. Samuti on tehtud ettepanek lõpetada p-hüdroksübensoaatide kasutamine vedelates dieettoidulisandites.

3.4.2 Komitee mõistab, et EFSA päevadoosi arvestus võimaldab lastele ning teistele ohustatud rühmadele vajaliku ohutusvahemiku. Komitee nõustub, et otseselt tuvastatava kahjuliku toimega annuse puudumisel tuleb heakskiit tagasi võtta.

3.5 Tarretusained väikepakendis tarretatud maiustustes

Arvestades põhjalikult dokumenteeritud lämbumisohtu, on tehtud ettepanek kõrvaldada kasutuselt rida tarretusaineid. Euroopa majandus- ja sotsiaalkomitee nõustub ettepanekuga, kuid juhib tähelepanu, et kõnealuste maiustuste puhul kujutavad endast ohtu pigem nende kuju, vorm ja konsistents, kui nendes sisalduvad lisaained. Vajalik on ulatuslik keeld, et täielikult välistada kõnealuste maiustuste turuletulek. Kuna üldistes toidualastes õigusnormides või üldist tooteohutust käsitlevas direktiivis puuduvad sätted toote enda keelustamise kohta, siis toimub keelustamine toodetes sisalduvate lisaainete alusel. Komitee on seisukohal, et Euroopa Liidul peab olema võimalik ohtlikke toiduaineid keelustada.

3.6 Erütritool

Kõnealune magusaine esineb looduslikult mõnedes puuviljades, seentes, kääritatud toodetes ja juustus, kuid on kasulik ka muudel eesmärkidel, ning komisjon teeb ettepaneku lubada selle kasutamist mitmel otstarbel. Euroopa majandus- ja sotsiaalkomitee nõustub arvamusega, kuid leiab, et sõnastus “soovimatute lõhnade peitmine” on ebasobiv, kuna jätab mulje, nagu peidetaks mittevärskeid toiduaineid. Euroopa majandus- ja sotsiaalkomitee märgib uue magusaine eeliseid teatud tihedalt tarbivate isikute rühmadele, nagu suhkruhaigetele. Erütritooli kasutamise lubamine mitte üksnes ei suurenda kõnealuste isikute valikuvõimalusi kunstlike magusainete osas, vaid sellel on ka vähem lahtistav mõju, mida käesoleval juhul ei pea toodetele märkima.

3.7 4-heksüülresortsinool

3.7.1 4-heksüülresortsinooli on pakutud alternatiivina sulfititele koorikloomade pruuniks tõmbumise vältimiseks, kuid sulfitite kasutamine on lubatud ka edaspidi. Toidu teaduskomitee peab seda vastuvõetavaks, eeldusel et jäägid koorikloomade lihas ei ületa 2 mg/kg kohta.

3.7.2 Euroopa majandus- ja sotsiaalkomitee on mures inimeste pärast, kes tarbivad väga palju koorikloomi — näiteks ranniku ääres elavad inimesed. Euroopa Toiduohutusamet peab hindama, kas tarbijale on ohutum 4-heksüülresortsinool, sulfitid või nende segu.

3.8 Soja hemitselluloos

Soja hemitselluloosi saadakse (traditsioonilise) soja kiust ning toidu teaduskomitee on selle heaks kiitnud. Kõik sojatooted, kaasaarvatud soja hemitselluloos, tuleb märgistada, kuna nad on võimalikud allergeenid.

3.8.1 Euroopa majandus- ja sotsiaalkomitee nõustub muudatusega soja hemitselluloosi kasutuses, kuna on kindlaks tehtud vajadus piirata soja hemitselluloosi kasutamist.

3.9 Etüültselluloos

Etüültselluloosi saadakse puidumassist või puuvillast ning seda kasutatakse laialdaselt farmaatsiatööstuses tablettide täidisena. EFSA ei pidanud päevadoosi kehtestamist vajalikuks. Komitee nõustub ettepanekuga laiendada etüültselluloosi kasutust sarnaselt teiste tselluloosidega.

3.10 Juba kinnitatud lisaainete kasutuse laiendamine

Komisjon teeb ettepaneku laiendada kolme lisaaine kasutusala: naatriumvesinikkarbonaat, sorbaat ja bensoaat ning ränidioksiid.

— Naatriumvesinikkarbonaat Komisjoni dokumendis esitatud väide ei ole veenev — kuna naatriumvesinikkarbonaati kasutatakse, siis tuleks seda lubada. Vajalik on lisateave.

— Sorbaadid ja bensoaadid koorikloomades Komisjon teeb ettepaneku sorbaatide ja bensoaatide kasutusala laiendamiseks põhjendusega, et tarbimise märkimisväärne tõus on ebatõenäoline. Euroopa majandus- ja sotsiaalkomitee on seisukohal, et kõnealuste toodete keskmise tarbimise määr võib märkimisväärselt varieeruda, ning ei ole kindel, et neid palju tarbivad inimesed on piisavalt kaitstud.

— Ränidioksiid Komisjon peab selgelt väljendama oma seisukohta, et eelistatakse kõrgemat ränidioksiidi annust orgaaniliste värvainete jätkuva suure tarbimise asemel.

3.11 Ajastamine

Tarretatud toodete turustamise peatamine peab kehtima senikaua, kuni uus õigusakt jõustub ja sellel on samaväärne mõju.

Brüssel, 6. aprill 2005. Euroopa majandus- ja sotsiaalkomitee president Anne-Marie SIGMUND

(1) Tõlge lähtub dokumendi KOM(2004) 650 (lõplik) ingliskeelsest versioonist.